CELEX: 32020R0127
Language: el
Date: 2019-01-29 00:00:00
Title: Κανονισμός (ΕΕ) 2020/127 του Ευρωπαϊκού Κοινοβουλίου και του Συμβουλίου της 29ης Ιανουαρίου 2020 για την τροποποίηση του κανονισμού (ΕΕ) αριθ. 1306/2013 όσον αφορά τη δημοσιονομική πειθαρχία από το οικονομικό έτος 2021 και του κανονισμού (ΕΕ) αριθ. 1307/2013 όσον αφορά την ευελιξία μεταξύ πυλώνων για το ημερολογιακό έτος 2020

31.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/1
               
            
         ΚΑΝΟΝΙΣΜΟΣ (ΕΕ) 2020/127 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 29ης Ιανουαρίου 2020
         για την τροποποίηση του κανονισμού (ΕΕ) αριθ. 1306/2013 όσον αφορά τη δημοσιονομική πειθαρχία από το οικονομικό έτος 2021 και του κανονισμού (ΕΕ) αριθ. 1307/2013 όσον αφορά την ευελιξία μεταξύ πυλώνων για το ημερολογιακό έτος 2020
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Το άρθρο 16 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (3) προβλέπει ότι το ετήσιο ανώτατο όριο των δαπανών στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) καθορίζεται από τα ανώτατα ποσά που προβλέπονται για το εν λόγω ταμείο βάσει του κανονισμού (ΕΕ, Ευρατόμ) αριθ. 1311/2013 του Συμβουλίου (4). Σύμφωνα με το άρθρο 26 του κανονισμού (ΕΕ) αριθ. 1306/2013, οφείλεται να καθορίζεται ποσοστό αναπροσαρμογής της δημοσιονομικής πειθαρχίας, όταν είναι αναγκαίο, προκειμένου να διασφαλίζεται ότι τηρούνται τα ετήσια ανώτατα όρια που καθορίζονται στον κανονισμό (ΕΕ, Ευρατόμ) αριθ. 1311/2013 για τη χρηματοδότηση των σχετικών με την αγορά δαπανών και των άμεσων ενισχύσεων για την περίοδο 2014-2020. Ο κανονισμός (ΕΕ, Ευρατόμ) αριθ. 1311/2013 δεν προβλέπει ανώτατα όρια για τα οικονομικά έτη μετά το 2020. Προκειμένου να διασφαλιστεί ότι το ανώτατο όριο για τη χρηματοδότηση των σχετικών με την αγορά δαπανών και των άμεσων ενισχύσεων τηρείται και τα οικονομικά έτη μετά το 2020, τα άρθρα 16 και 26 του κανονισμού (ΕΕ) αριθ. 1306/2013 χρειάζεται να παραπέμπουν, για τα εν λόγω οικονομικά έτη, στα ποσά που καθορίζονται στο πλαίσιο του ΕΓΤΕ στον κανονισμό που πρόκειται να εκδώσει το Συμβούλιο σύμφωνα με το άρθρο 312 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ) για τα έτη 2021 έως 2027.
                  
               
                     (2)
                  
                  
                     Η ευελιξία μεταξύ πυλώνων είναι μια προαιρετική μεταφορά πόρων μεταξύ των άμεσων ενισχύσεων και της αγροτικής ανάπτυξης. Δυνάμει του άρθρου 14 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (5), τα κράτη μέλη μπορούν να χρησιμοποιήσουν την εν λόγω ευελιξία όσον αφορά τα ημερολογιακά έτη 2014 έως 2019. Προκειμένου να διασφαλιστεί ότι τα κράτη μέλη μπορούν να διατηρήσουν τη δική τους στρατηγική, ο κανονισμός (ΕΕ) 2019/288 του Ευρωπαϊκού Κοινοβουλίου και του Συμβουλίου (6) επέκτεινε την ευελιξία μεταξύ πυλώνων στο ημερολογιακό έτος 2020, δηλαδή το οικονομικό έτος 2021. Το άρθρο 14 του κανονισμού (ΕΕ) αριθ. 1307/2013 προβλέπει επί του παρόντος τη μεταφορά από την αγροτική ανάπτυξη στις άμεσες ενισχύσεις ως ποσοστό του ποσού που διατίθεται για τη στήριξη η οποία χρηματοδοτείται στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) για το οικονομικό έτος 2021 δυνάμει της ενωσιακής νομοθεσίας που θεσπίζεται μετά την έκδοση από το Συμβούλιο του σχετικού κανονισμού σύμφωνα με το άρθρο 312 παράγραφος 2 ΣΛΕΕ. Δεδομένου ότι η σχετική ενωσιακή νομοθεσία δεν θα έχει θεσπιστεί έως τη χρονική στιγμή κατά την οποία τα κράτη μέλη θα πρέπει να κοινοποιήσουν την απόφασή τους για μεταφορά, είναι σκόπιμο να προβλεφθεί η δυνατότητα να εξακολουθήσει να εφαρμόζεται αυτή η ευελιξία και να καθοριστεί το ανώτατο ποσό που μπορεί να μεταφερθεί.
                     Το ανώτατο απόλυτο ποσό ανά κράτος μέλος υπολογίζεται με βάση τα μέγιστα ποσοστά που προβλέπονται στο άρθρο 14 παράγραφος 2 του κανονισμού (ΕΕ) αριθ. 1307/2013, τα οποία οφείλεται να εφαρμόζονται στα ποσά που πρόκειται να διατεθούν για τη στήριξη τύπων παρεμβάσεων αγροτικής ανάπτυξης βάσει της πρότασης της Επιτροπής για κανονισμό του Ευρωπαϊκού Κοινοβουλίου και του Συμβουλίου σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια της ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου.
                  
               
                     (3)
                  
                  
                     Σύμφωνα με το άρθρο 53 παράγραφος 6 του κανονισμού (ΕΕ) αριθ. 1307/2013, τα κράτη μέλη μπορούσαν να επιλέξουν να αναθεωρήσουν, έως την 1η Αυγούστου 2019, το ποσοστό του εθνικού ανώτατου ορίου τους για τις άμεσες ενισχύσεις που διαθέτουν για την προαιρετική συνδεδεμένη στήριξη (ΠΣΔ), καθώς και τις αναλυτικές αποφάσεις τους για στήριξη από το ημερολογιακό έτος 2020. Τα κράτη μέλη θα κοινοποιήσουν, εφόσον συντρέχει περίπτωση και έως τις 31 Δεκεμβρίου 2019, μόνο την απόφασή τους σχετικά με τη μεταφορά από το κονδύλιο άμεσων ενισχύσεων στο κονδύλιο αγροτικής ανάπτυξης, καθώς και, σύντομα μετά, εφόσον συντρέχει περίπτωση, την απόφασή τους σχετικά με τη μεταφορά από το κονδύλιο αγροτικής ανάπτυξης στο κονδύλιο άμεσων ενισχύσεων. Ωστόσο, παρόμοια απόφαση θα επηρεάσει το οικείο εθνικό ανώτατο όριο των άμεσων ενισχύσεων για το ημερολογιακό έτος 2020. Για να διατηρηθεί η συνέπεια μεταξύ των αναλυτικών αποφάσεων στήριξης και του ανώτατου δημοσιονομικού ορίου για την ΠΣΔ, είναι σκόπιμο να επιτραπεί στα κράτη μέλη να αναθεωρήσουν, στον βαθμό που απαιτείται για την προσαρμογή στην απόφασή τους σχετικά με την ευελιξία μεταξύ των πυλώνων, το ποσοστό που διατίθεται για την ΠΣΔ, καθώς και τις αναλυτικές αποφάσεις στήριξης. Κατά συνέπεια, η σχετική προθεσμία κοινοποίησης θα πρέπει επίσης να είναι λίγο μεταγενέστερη από τις 31 Δεκεμβρίου 2019. Δεδομένου ότι η εν λόγω αναθεώρηση περιορίζεται στον βαθμό που απαιτείται για την προσαρμογή των κρατών μελών στην απόφασή τους σχετικά με την ευελιξία μεταξύ πυλώνων, τα κράτη μέλη θα πρέπει να εξηγήσουν στην κοινοποίησή τους τη σχέση μεταξύ της αναθεώρησης και της εν λόγω απόφασης.
                  
               
                     (4)
                  
                  
                     Επομένως, οι κανονισμοί (ΕΕ) αριθ. 1306/2013 και (ΕΕ) αριθ. 1307/2013 θα πρέπει να τροποποιηθούν αναλόγως.
                  
               
                     (5)
                  
                  
                     Προκειμένου οι τροποποιήσεις που επιφέρει ο παρών κανονισμός να μπορέσουν να εφαρμοστούν το συντομότερο δυνατό, είναι σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη ΣΛΕΕ και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (6)
                  
                  
                     Για να καταστεί δυνατή η εφαρμογή των τροποποιήσεων που προβλέπει ο παρών κανονισμός το συντομότερο δυνατόν, αυτός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) αριθ. 1306/2013
            Ο κανονισμός (ΕΕ) αριθ. 1306/2013 τροποποιείται ως εξής:
            
                        1)
                     
                     
                        Στο άρθρο 16, η παράγραφος 1 αντικαθίσταται από το ακόλουθο κείμενο:
                        
                           «1.   Το ετήσιο ανώτατο όριο για τις δαπάνες του ΕΓΤΕ καθορίζεται από τα ανώτατα ποσά που προβλέπονται για το όριο αυτό στον κανονισμό (ΕΕ, Ευρατόμ) αριθ. 1311/2013 και στον κανονισμό που πρόκειται να εκδώσει το Συμβούλιο σύμφωνα με το άρθρο 312 παράγραφος 2 ΣΛΕΕ για τα έτη 2021 έως 2027.».
                        
                     
                  
                        2)
                     
                     
                        Στο άρθρο 26, η παράγραφος 1 αντικαθίσταται από το ακόλουθο κείμενο:
                        
                           «1.   Για τη διασφάλιση της τήρησης των ετήσιων ανώτατων ορίων που αναφέρονται στο άρθρο 16 για τη χρηματοδότηση των σχετικών με την αγορά δαπανών και των άμεσων ενισχύσεων, καθορίζεται ποσοστό αναπροσαρμογής των άμεσων ενισχύσεων (“ποσοστό αναπροσαρμογής”) όταν οι προβλέψεις για τη χρηματοδότηση των μέτρων που χρηματοδοτούνται εντός του εν λόγω επιμέρους ανώτατου ορίου για ένα συγκεκριμένο οικονομικό έτος δείχνουν ότι θα σημειωθεί υπέρβαση των ισχυόντων ετήσιων ανώτατων ορίων.».
                        
                     
                  
         
            Άρθρο 2
            Τροποποιήσεις του κανονισμού (ΕΕ) αριθ. 1307/2013
            Ο κανονισμός (ΕΕ) αριθ. 1307/2013 τροποποιείται ως εξής:
            
                        1)
                     
                     
                        Στο άρθρο 14 παράγραφος 2, το έκτο εδάφιο αντικαθίσταται από το ακόλουθο κείμενο:
                        «Έως τις 8 Φεβρουαρίου 2020, τα κράτη μέλη μπορούν να αποφασίσουν να διαθέσουν ως άμεσες ενισχύσεις για το ημερολογιακό έτος 2020 ποσό που δεν υπερβαίνει το ποσό που ορίζεται στο παράρτημα VIα. Κατά συνέπεια, το αντίστοιχο ποσό δεν είναι πλέον διαθέσιμο για τη στήριξη που χρηματοδοτείται στο πλαίσιο του ΕΓΤΑΑ για το οικονομικό έτος 2021. Η εν λόγω απόφαση κοινοποιείται στην Επιτροπή έως τις 8 Φεβρουαρίου 2020 και καθορίζει το ποσό που πρόκειται να μεταφερθεί.».
                     
                  
                        2)
                     
                     
                        Στο άρθρο 53, η παράγραφος 6 αντικαθίσταται από το ακόλουθο κείμενο:
                        
                           «6.   Τα κράτη μέλη μπορούν, έως την 1η Αυγούστου οποιουδήποτε δεδομένου έτους, να αναθεωρήσουν την απόφασή τους σύμφωνα με το παρόν κεφάλαιο.
                           Έως τις 8 Φεβρουαρίου 2020, τα κράτη μέλη μπορούν επίσης να αναθεωρήσουν την απόφασή τους σύμφωνα με το παρόν κεφάλαιο στον βαθμό που απαιτείται για την προσαρμογή στην απόφαση σχετικά με την ευελιξία μεταξύ πυλώνων για το ημερολογιακό έτος 2020 η οποία λαμβάνεται σύμφωνα με το άρθρο 14.
                           Μέσω αναθεώρησης σύμφωνα με το πρώτο και το δεύτερο εδάφιο της παρούσας παραγράφου, τα κράτη μέλη μπορούν να αποφασίσουν με ισχύ από το επόμενο έτος:
                           
                                       α)
                                    
                                    
                                       να μην αλλάξουν, να αυξήσουν ή να μειώσουν το ποσοστό που έχει οριστεί δυνάμει των παραγράφων 1, 2 και 3, εντός των ορίων που θεσπίζονται σε αυτές κατά περίπτωση, ή να μην αλλάξουν ή να μειώσουν το ποσοστό που έχει οριστεί δυνάμει της παραγράφου 4,
                                    
                                 
                                       β)
                                    
                                    
                                       να τροποποιήσουν τους όρους χορήγησης της στήριξης,
                                    
                                 
                                       γ)
                                    
                                    
                                       να παύσουν τη χορήγηση της στήριξης που προβλέπεται στο παρόν κεφάλαιο.
                                    
                                 Τα κράτη μέλη κοινοποιούν στην Επιτροπή κάθε απόφαση αναθεώρησης σύμφωνα με το πρώτο και το δεύτερο εδάφιο της παρούσας παραγράφου έως τις αντίστοιχες ημερομηνίες που αναφέρονται στα εν λόγω εδάφια. Στην κοινοποίηση της απόφασης αναθεώρησης σύμφωνα με το δεύτερο εδάφιο της παρούσας παραγράφου, εξηγείται η σχέση μεταξύ της αναθεώρησης και της απόφασης σχετικά με την ευελιξία μεταξύ πυλώνων για το ημερολογιακό έτος 2020, η οποία ελήφθη σύμφωνα με το άρθρο 14.».
                        
                     
                  
                        3)
                     
                     
                        Παρεμβάλλεται το παράρτημα VIα, το κείμενο του οποίου παρατίθεται στο παράρτημα του παρόντος κανονισμού.
                     
                  
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Ιανουαρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               N. BRNJAC
            
         
         
            (1)  Γνώμη της 11ης Δεκεμβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 18ης Δεκεμβρίου 2019 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 27ης Ιανουαρίου 2020.
         
            (3)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (4)  Κανονισμός (EE, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).
         
            (5)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (6)  Κανονισμός (ΕΕ) 2019/288 του Ευρωπαϊκού Κοινοβουλίου και του Συμβουλίου, της 13ης Φεβρουαρίου 2019, για την τροποποίηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 όσον αφορά ορισμένους κανόνες για τις άμεσες ενισχύσεις και τη στήριξη της αγροτικής ανάπτυξης για τα έτη 2019 και 2020 (ΕΕ L 53 της 22.2.2019, σ. 14).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ VIα
                     ΑΝΩΤΑΤΑ ΠΟΣΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 14 ΠΑΡΑΓΡΑΦΟΣ 2
                     
                                 (σε EUR)
                              
                           
                                 Βέλγιο
                              
                              
                                 10 076 707 10 076 707
                              
                           
                                 Βουλγαρία
                              
                              
                                 70 427 849 70 427 849
                              
                           
                                 Τσεχία
                              
                              
                                 38 815 980 38 815 980
                              
                           
                                 Δανία
                              
                              
                                 11 371 893 11 371 893
                              
                           
                                 Γερμανία
                              
                              
                                 148 488 749 148 488 749
                              
                           
                                 Εσθονία
                              
                              
                                 21 968 972 21 968 972
                              
                           
                                 Ιρλανδία
                              
                              
                                 39 700 643 39 700 643
                              
                           
                                 Ελλάδα
                              
                              
                                 76 438 741 76 438 741
                              
                           
                                 Ισπανία
                              
                              
                                 250 300 720 250 300 720
                              
                           
                                 Γαλλία
                              
                              
                                 181 388 880 181 388 880
                              
                           
                                 Κροατία
                              
                              
                                 42 201 225 42 201 225
                              
                           
                                 Ιταλία
                              
                              
                                 190 546 556 190 546 556
                              
                           
                                 Κύπρος
                              
                              
                                 2 398 093 2 398 093
                              
                           
                                 Λετονία
                              
                              
                                 29 326 817 29 326 817
                              
                           
                                 Λιθουανία
                              
                              
                                 48 795 629 48 795 629
                              
                           
                                 Λουξεμβούργο
                              
                              
                                 1 843 643 1 843 643
                              
                           
                                 Ουγγαρία
                              
                              
                                 62 430 371 62 430 371
                              
                           
                                 Μάλτα
                              
                              
                                 1 831 098 1 831 098
                              
                           
                                 Κάτω Χώρες
                              
                              
                                 10 972 679 10 972 679
                              
                           
                                 Αυστρία
                              
                              
                                 72 070 055 72 070 055
                              
                           
                                 Πολωνία
                              
                              
                                 329 472 633 329 472 633
                              
                           
                                 Πορτογαλία
                              
                              
                                 123 303 715 123 303 715
                              
                           
                                 Ρουμανία
                              
                              
                                 241 375 835 241 375 835
                              
                           
                                 Σλοβενία
                              
                              
                                 15 337 318 15 337 318
                              
                           
                                 Σλοβακία
                              
                              
                                 56 920 680 56 920 680
                              
                           
                                 Φινλανδία
                              
                              
                                 73 005 307 73 005 307
                              
                           
                                 Σουηδία
                              
                              
                                 52 887 719 52 887 719
                              
                           
               »